കർഷക പ്രതിഷേധം ശമിപ്പിക്കാൻ വായ്പകൾ എഴുതിത്തള്ളാനുള്ള ബിജെപി സർക്കാരുകളുടെ നീക്കത്തിന് തിരിച്ചടി . വായ്പകൾ എഴുതിത്തള്ളാൻ കേന്ദ്രം സഹായിക്കില്ലെന്ന് ധനകാര്യ മന്ത്രി അരുൺ ജെയ്റ്റ്ലി വ്യക്തമാക്കി . ബിജെപി ഭരിക്കുന്ന മഹാരാഷ്ട്ര , ഉത്തർപ്രദേശ് , മധ്യപ്രദേശ് എന്നീ സംസ്ഥാനങ്ങൾ അടുത്തിടെ വലിയതോതിലുള്ള കാർഷിക പ്രക്ഷോഭത്തിന് സാക്ഷ്യം വഹിച്ചിരുന്നു . ദേശീയ തലത്തിൽ ഇത് വിമർശനങ്ങൾക്ക് വഴിവെച്ചതോടെ കാർഷിക വായ്പകൾ എഴുതിത്തള്ളുമെന്ന് മഹാരാഷ്ട്ര , ഉത്തർപ്രദേശ് സർക്കാരുകൾ പ്രഖ്യാപിച്ചു . മഹാരാഷ്ട്രയ്ക്ക് ഈയിനത്തിൽ ഒന്നേകാൽ ലക്ഷം കോടി രൂപയും മധ്യപ്രദേശ് സർക്കാരിന് 36,000 കോടി രൂപയുംകണ്ടെത്തണം . ഈ ആനുകൂല്യങ്ങൾ തങ്ങൾക്കും നൽകണമെന്ന് ആവശ്യപ്പെട്ട് മധ്യപ്രദേശിൽ കർഷകർ പ്രക്ഷോഭം നടത്തിയപ്പോൾ ഇക്കാര്യം പരിഗണിക്കാമെന്ന് മുഖ്യമന്ത്രി ശിവരാജ് സിംഗ് ചൌഹാനും ഉറപ്പ് നൽകി . എന്നാൽ ഇത്തരം നടപടികൾക്ക് കേന്ദ്രസർക്കാരിൻറെ പിന്തുണ ഉണ്ടാവില്ലെന്നാണ് ധനകാര്യമന്ത്രി അരൂൺ ജെയ്റ്റ്ലി വ്യക്തമാക്കിയത് . ഇതിനിടെ മധ്യപ്രദേശിലെ കോൺഗ്രസ് നേതാവ് ദിലീപ് മിശ്ര നടത്തിയ പ്രസ്താവനയും വൻ വിവാദത്തിന് തിരികൊളുത്തി . ഭാവിയിൽ സത്ന ജില്ലയിലെ കർഷകർ സർക്കാരിന് നേരെ നിറയൊഴിക്കുമെന്നായിരുന്നു പൊതുവേദിയിൽ നടത്തിയ പ്രസ്താവന . അഞ്ച് കർഷകർ കൊല്ലപ്പെട്ട മാൻസോർ ജില്ലിയിലെ കർഫ്യൂ പൂർണമായി പിൻവലിച്ചു . എന്നാൽ നിരോധനാജ്ഞ തുടരും .